Ministrul Finanțelor Florin Cîțu a precizat miercuri că MFP a recalculat în ultima zi din an nivelul accizei la carburanți pentru a ține cont de legea privind eliminarea supraaccizei și de inflația comunicată oficial de Institutul Național de Statistică (INS). Prețul carburanților a scăzut, în medie, cu 32 de bani pe litru, miercuri, după eliminarea supraaccizei și actualizarea cu inflația efectuată marți de către Ministerul Finanțelor, potrivit Mediafax.

”Vești bune din prima zi a anului 2020.

Am avut dreptate din nou ( PSD iar a mințit) . Eliminarea supraccizei a redus prețul la pompă.

Pentru că lumea să nu înceapă anul cu știri contradictorii. După ce legea care elimina supraacciza a fost promulgată, MFP a recalculat nivelul accizei care să țină cont de legea promulgată și de articolele 342 și 442 din codul fiscal. Cele două articole actualizează acciza in funcție de indicele de creștere a prețurilor de consum publicat de INS”, a scris Florin Cîțu pe Facebook.

Marcel Ciolacu, a catalogat, miercuri, creșterea accizei la carburanți la final de 2019 de către Ministerul Finanțelor ca fiind "o mizerie", după ce supracciza a fost eliminată. Liderul PSD a acuzat Guvernul PNL că "a început să fure din buzunarele românilor încă din prima zi a anului".

"Este o mizerie ca marți seara, la ora 19.00, în timp ce românii se pregăteau de Revelion și guvernanții se întreceau în urări de bine, Ministerul Finanțelor să majoreze pe ascuns accizele la carburanți! Practic, acești oameni au început să fure din buzunarele românilor încă din prima zi a anului! Este exact ceea ce avertizam și speram să nu se întâmple! PSD somează Guvernul Orban să înceteze bătaia de joc la adresa propriilor cetățeni și să stopeze practica adoptării pe ascuns a unor măsuri cu impact direct în viața tuturor! Ne vom lupta cu toate armele în Parlament pentru a opri astfel de măsuri luate de acest guvern incompetent, ajuns la putere prin minciuni și manipulare", a scris Marcel Ciolacu, președintele Camerei Deputaților, pe Facebook.

Prețul carburanților a scăzut, în medie, cu 32 de bani pe litru, miercuri, după eliminarea supraaccizei și actualizarea cu inflația efectuată marți de către Ministerul Finanțelor, potrivit Mediafax. Ieftinirea carburanților este astfel mai mică decât cea preconizată inițial în contextul eliminării supraaccizei.

Toți operatorii din piața carburanților au operat scăderea prețurilor, astfel că în stațiile Petrom din București benzina se vindea, miercuri, 1 ianuarie, în medie cu 5,26 lei/litru, față de 5,58 lei/litru la 31 decembrie. Motorina la Petrom, liderul de piață, costa miercuri, în medie, 5,45 lei/litru față de 5,77 lei la 31 decembrie, potrivit datelor furnizate de Monitorul Prețurilor.

În stațiile Lukoil din Capitală, litrul de benzină se vinde la 1 ianuarie cu 5,23 lei față de 5,55 lei la 31 decembrie, în timp ce motorina costă 5,50 lei, tot cu 32 de bani mai ieftin decât la 31 decembrie 2019. Stațiile OMV afișau prețuri de 5,52 lei la motorină și 5,36 lei la benzină, față de 5,84 lei/litru și 5,68 lei/litru în 31 decembrie 2019.

Noile niveluri ale accizelor la carburanți, actualizate marți de Ministerul Finanțelor Publice cu inflația din ultimul an, sunt mai mari decât cele prevăzute în proiectul de lege pentru eliminarea supraaccizei la carburanți ce a fost promulgat luni de președintele Klaus Iohannis.

Nivelul accizelor este însă mai mic decât cel prevăzut într-un alt ordin de modificare a accizelor din 11 decembrie publicat de Ministerul Finanțelor, înainte ca eliminarea supraaccizei să aibă efect.

În urma promulgării legii de eliminare a supraaccizei, accizele la benzină aplicabile de la 1 ianuarie 2020 erau de 1.656,36 lei/1.000 de litri, respectiv 1.518,04 lei pentru 1.000 litri de motorină, prag situat sub nivelul minim al accizelor la carburanți acceptat de Uniunea Europeană, ceea ce atrăgea posibilitatea unui infringement împotriva României din partea Comisiei Europene.





Actualizarea efectuată de Ministerul de Finanțe a dus însă accizele la 1.773,46 lei/1.000 de litri pentru benzină și 1.625,37 lei/1.000 litri motorină, ceea ce a făcut ieftinirea preconizată de 45 bani/litru să se transforme într-o ieftinire de 32 de bani/litru. Ajustarea cu inflația a dus însă nivelul accizelor peste nivelul minim acceptat de Uniunea Europeană.